Melun

**Melun** ye una ciudat y comuna francesa, capital d'o departamento de Sena y Marne. Fa parte d'o districto de Melun (estando-ne tamién a suya capital) y cantón de Melun, estando amás a capital suya.

A suya población ye de 39.400 habitants (2009) en una superficie de 8,04 km², con una densidat de población de 4.900 hab/km². Ye a tercera ciudat d'o departamento por a suya cifra d'habitants, dezaga de Chelles y Meaux.

## Historia
Labieno, lugartenient de Chulio César mientres a guerra d'as Galias y autor d'un informe citau en *[[De Bello Gallico]]*, situaba en as islas de Melun una aldeya gala. En epoca romana amaneixe con os nombres de *Metlosedum* u *Melodunum*. Ye situada en una crucillata de rotas terrestres y fluvials. En o sieglo VI ya se la conoixe por o suyo nombre actual. O transporte por *sirga* (barcas arrocegadas por bestias), mencionau ya en 1178, constituyó o prencipal meyo de transporte de personas y mercaderías dica dentrau o sieglo XIX. Por ista rota o trachecto dica París duraba doce horas.

Os vikingos la espulloron en zaguerías d'o sieglo IX.

En 1420 fue asetiada por os angleses, qui la facioron reblar por medio d'a fambre. Aquí ganó a ciudat a suya divisa: *Fida muris usque ad mures* («Fidels en os muros dica as ratas»), ya que dica os radedors d'a ciudat habioron de minchar os defensors d'a plaza.

En o sieglo X os Capetos i construyioron un castiello -encetau por Roberto o Piadoso- que les feban servir ocasionalment como residencia dica o Renaiximiento. O suyo desmantelamiento s'encetó en 1696, ta servir a la restauración d'o puent sobre o Sena. Pasó a propiedat municipal en 1737, y o suyo esvoldregamiento remató en 1833.

O priorato de Sant Salvador (en francés *Saint-Saveur*) s'establió a prencipios d'o sieglo XI. Mientres os sieglos XIV-XVI s'establioron cinco monesterios en a ciudat.

O papel de Melun en o suministro de farina a París se desarrollará dende a Edat Meya dica a Moderna, asinas como a suya función de seu administrativa. T'a fabricación de farinas s'emplegaban molins flotants, barcos de fondo plano adaptaus a o iste treballo. Atros molins, fixos y instalaus en las marguinas u en os puents, se dedicaban a lavadors, pero desapareixioron mica en mica (o zaguero en 1837). Os puents sobre a Sena en Melun han estau destruyius a ormino por as guerras. Asinas en 1814, 1871 y 1940 en fuoron por os franceses ta impedir l'abance enemigo, en 1944 por l'exercito estausunidense ta retardar os movimientos d'as tropas alemanas. En 1830 cayoron por as chelatas. O puent Mariscal Leclerc se debantó en 1950, substituindo a os puents temporals que heban feito los estausunidenses en 1944 mientres a Segunda Guerra Mundial.

En 1847 i plegó o ferrocarril: una estación en a linia de París a Lyon y Marsiella; ye l'alazet d'a fin d'a *sirga*, que persistirá, encara que con una importancia decreixient, dica o primer tercio d'o sieglo XX. En 1910 s'instaloron industrias metalicas y farmaceuticas.

En 1860 a isla de Saint-Étienne tomó a suya forma actual, en unir-se a la chicota isla de Saint-Nicolas, situada a l'este.

En 1945 a Escuela Nacional d'a Chendarmería s'instaló en Melun.

## Administración
### Alcaldes

## Demografía

## Vinclos externos

*  Pachina web oficial municipal de Melun.
*  Oficina de Turismo de Melun.